CELEX: 32015R1365
Language: bg
Date: 2015-04-30 00:00:00
Title: Делегиран регламент (ЕС) 2015/1365 на Комисията от 30 април 2015 година относно формàта за предаването на данни за разходите за научноизследователска и развойна дейност (Текст от значение за ЕИП)

8.8.2015   
            
            
               BG
            
            
               Официален вестник на Европейския съюз
            
            
               L 211/1
            
         ДЕЛЕГИРАН РЕГЛАМЕНТ (ЕС) 2015/1365 НА КОМИСИЯТА
   от 30 април 2015 година
   относно формàта за предаването на данни за разходите за научноизследователска и развойна дейност
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (1), и по-специално член 2, параграф 5 от него,
   като има предвид, че:
   
               (1)
            
            
               С Европейската система от сметки, установена с Регламент (ЕС) № 549/2013 (ЕСС 2010), се създава система от национални и регионални сметки с цел да се отговори на изискванията на икономическата, социалната и регионалната политика на Съюза.
            
         
               (2)
            
            
               С оглед на значението на научноизследователската и развойната дейност за икономиката бяха разработени допълнителни методи, както и хармонизирани и съпоставими формати за предаването на данните в тази област в рамките на Европейската статистическа система. Тя представлява партньорство между Комисията (Евростат) от една страна, а от друга — националните статистически институти и други национални органи в държавите членки, които отговарят за разработването, изготвянето и разпространението на европейска статистика.
            
         
               (3)
            
            
               При записването на разходите за научноизследователска и развойна дейност като бруто образуване на основен капитал трябва да се прилага методиката, предвидена в приложение А към Регламент (ЕС) № 549/2013.
            
         
               (4)
            
            
               Определената в ЕСС 2010 програма за предаване на данни включва годишна информация за дълготрайните активи и за бруто образуването на основен капитал в тези активи. С цел да се гарантира високо качество на националните сметки е необходимо държавите членки да предават на Комисията надеждни и съпоставими данни, които да бъдат в определен формат,
            
         ПРИЕ НАСТОЯЩИЯ РЕГЛАМЕНТ:
   Член 1
   Предмет
   В настоящия регламент се определя форматът, в който включените в националните сметки данни за разходите за научноизследователска и развойна дейност се предават от държавите членки на Комисията (Евростат) с цел да се гарантира надеждността и съпоставимостта на тези данни.
   Член 2
   Формат за предаване на данните
   Когато предават на Комисията (Евростат) данните за разходите за научноизследователска и развойна дейност за сектор „Общо за икономиката“, държавите членки използват следния формат:
   
               а)
            
            
               AN.1171g, активи от научноизследователска и развойна дейност, брутни;
            
         
               б)
            
            
               AN.1171n, активи от научноизследователска и развойна дейност, нетни;
            
         
               в)
            
            
               P.51g, AN.1171, бруто образуване на основен капитал в научноизследователска и развойна дейност.
            
         Член 3
   Влизане в сила и прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага за данните, предавани след 1 август 2015 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 април 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 174, 26.6.2013 г., стр. 1.